Asia T-48/16

Sigma Orionis SA

vastaan

Euroopan komissio

Välityslauseke – Seitsemäs tutkimuksen, teknologian kehittämisen ja demonstroinnin puiteohjelma (2007–2013) sekä tutkimuksen ja innovoinnin puiteohjelma ”Horisontti 2020” – Maksujen keskeyttäminen ja avustussopimusten purkaminen tilintarkastuksen johdosta – Vaatimus siitä, että komissio suorittaa summat, jotka sen on maksettava avustussopimusten täytäntöönpanon perusteella – Sopimussuhteen ulkopuolinen vastuu

Tiivistelmä – Unionin yleisen tuomioistuimen tuomio (ensimmäinen jaosto) 3.5.2018

(Euroopan parlamentin ja neuvoston asetuksen N:o 883/2013 51 perustelukappale; neuvoston asetuksen N:o 2185/96 12 perustelukappale)

(Euroopan parlamentin ja neuvoston asetuksen N:o 883/2013 3 artiklan 3 kohta; neuvoston asetuksen N:o 2185/96 6 artiklan 1 kohdan 3 alakohta)

Ks. tuomion teksti. (ks. 47, 51 ja 52 kohta)

Ks. tuomion teksti. (ks. 48 kohta)

Ks. tuomion teksti. (ks. 54 kohta)

Ainoastaan unionin tuomioistuimilla on toimivalta todeta unionin toimen pätemättömyys. Näin ollen Euroopan petostentorjuntaviraston (OLAFI) laatima kertomus on laillinen unionin oikeusjärjestyksessä niin kauan kuin unionin tuomioistuimet eivät ole todenneet sitä pätemättömäksi, ja näin on riippumatta siitä, että kansallinen tuomioistuin on todennut tällaisen kertomuksen pätemättömäksi rikosoikeudenkännissä joka kyseisessä jäsenvaltiossa on pantu vireille unionin avustuksiin perustuvan rahoituksen saajayhtiötä vastaan. Vaikka näissä olosuhteissa kyseisen tuomioistuimen antaman tuomion seurauksena OLAFin kertomusta ei voida käyttää mainitussa jäsenvaltiossa vireille pannussa rikosoikeudenkäynnissä, komissio voi kuitenkin unionin oikeuden mukaisessa ja sopimusmääräyksillä rajatussa hallinnollisessa menettelyssä tukeutua kyseiseen OLAFin kertomukseen toteuttaakseen toimenpiteitä yrityksen kanssa tehtyjen sopimusten purkamiseksi ja maksujen keskeyttämiseksi niin kauan kuin unionin tuomioistuimet eivät olleet todenneet tätä kertomusta pätemättömäksi. Kansallisessa tuomioistuimessa käydyllä menettelyllä ei voi olla vaikutusta kyseisen yrityksen unionin tuomioistuimissa nostamaan kanteeseen, koska siltä osin kuin kanne koskee komission toteuttamien toimenpiteiden yhteensopivuutta avustussopimusten ja niiden perusteella sovellettavien sääntöjen kanssa se kuuluu SEUT 272 artiklan nojalla, luettuna yhdessä kyseisten sopimusten välityslausekkeen kanssa, unionin yleisen tuomioistuimen yksinomaiseen toimivaltaan. (ks. 62, 63, 66 ja 70 kohta)

OLAFin tutkimuksista annetun asetuksen N:o 883/2013 3 artiklan 3 kohdan ja komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi annetun asetuksen N:o 2185/96 6 artiklan 1 kohdan kolmannen alakohdan mukaan OLAFin on suorittaessaan tarkastuksia ja todentamisia paikan päällä noudatettava asianomaisen jäsenvaltion voimassa olevia sääntöjä ja käytäntöjä, jollei sovellettavasta unionin oikeudesta muuta johdu. Näistä säännöksistä seuraa, että OLAFin paikan päällä suorittamat tarkastukset ja todentamiset kuuluvat ympäristöön, jossa sovelletaan kansallista lainsäädäntöä, mutta unionin oikeus syrjäyttää joka tapauksessa kansallisen lainsäädännön aina, kun asetuksessa N:o 883/2013 tai asetuksessa N:o 2185/96 näin säädetään. (ks. 78 ja 79 kohta)

Kansallisten toimihenkilöiden osallistumisesta säädetään komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi annetussa asetuksessa N:o 2185/96, ja siinä edellytetään sitä kahdessa tilanteessa. Sitä edellytetään yhtäältä, jos taloudellinen toimija vastustaa OLAFin tarkastuksia ja todentamisia. Toisaalta kansallisten toimihenkilöiden osallistuminen on hyväksyttävä, jos nämä toimihenkilöt sitä pyytävät. On totta, että asetuksen N:o 2185/96 9 artiklassa säädetään tilanteesta, jossa taloudellinen toimija vastustaa OLAFin paikan päällä suorittamia tarkastuksia ja todentamisia, ja että tällaisessa tapauksessa kansallisilta viranomaisilta voidaan pyytää apua ja että näiden viranomaisten toimet on toteutettava tällöin kansallisen oikeuden mukaisesti. Tässä säännöksessä ei kuitenkaan anneta taloudellisille toimijoille oikeutta vastustaa OLAFin suunnittelemia toimia eikä varsinkaan oikeutta saada tietää tällaisesta oikeudesta, vaan siinä säädetään ainoastaan, että näitä toimia vastustaessaan ne voidaan pakottaa hyväksymään ne, sillä tältä osin voidaan pyytää kansallisilta viranomaisilta virka-apua kansallisessa oikeudessa säädetyin edellytyksin. (ks. 86, 94, 95 ja 110 kohta)

Perusoikeuksia sovelletaan unionin toimielimille annettujen toimivaltuuksien käyttöön myös sopimussuhteissa samalla tavoin kuin niitä sovelletaan jäsenvaltioiden unionin oikeuden soveltamisalalla antamiin toimiin. Tämän perusoikeuksien yleisen ulottuvuuden seurauksena on, että tämä toimielin ei voi Euroopan petostentorjuntaviraston (OLAF) perusoikeuksien vastaisesti hankkimien tietojen perusteella keskeyttää taloudelliselle toimijalle suoritettavia maksuja tai purkaa tällaisen toimijan kanssa tekemiään sopimuksia. OLAFin tutkimuksista annetun asetuksen N:o 883/2013 mukaan OLAFin suorittamissa tutkimuksissa on nimittäin kunnioitettava perusoikeuksia. Tämä velvollisuus perustuu kyseisen asetuksen johdanto-osan 51 perustelukappaleeseen. Komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi annetun asetuksen N:o 2185/96 12 perustelukappaleessa taas todetaan, että paikan päällä suoritettavat tarkastukset ja todentamiset on toteutettava kyseessä olevien henkilöiden perusoikeuksia kunnioittaen. (ks. 102, 103, 105 ja 106 kohta)

Ks. tuomion teksti. (ks. 115 ja 116 kohta)

SEU 5 artiklan 4 kohdassa vahvistettu suhteellisuusperiaate on unionin yleinen oikeusperiaate, jonka mukaan unionin toimielimet eivät saa ylittää niitä rajoja, jotka johtuvat siitä, mikä on tarpeellista niiden toiminnalla tavoitellun päämäärän toteuttamiseksi ja tähän soveltuvaa. Tämä periaate koskee kaikkia unionin toimintatapoja riippumatta siitä, ovatko ne sopimusluonteisia vai eivät. Sopimusvelvoitteiden täytäntöönpanon asiayhteydessä kyseisen periaatteen noudattaminen liittyy sopimuspuolten yleisempään velvollisuuteen panna sopimus täytäntöön lojaliteettiperiaatteen mukaisesti. (ks. 127 ja 128 kohta)

Ks. tuomion teksti. (ks. 138, 139 ja 154 kohta)

Ks. tuomion teksti. (ks. 155 kohta)

Ks. tuomion teksti. (ks. 160 ja 161 kohta)